b"\n_START_ARTICLE_\nOksitanija\n_START_SECTION_\nGeografija\n_START_PARAGRAPH_\nOksitanija yra \xc4\xafsiterpusi tarp Vidur\xc5\xbeemio j\xc5\xabros (pietry\xc4\x8diuose) ir Atlanto (vakaruose). Pietuose region\xc4\x85 u\xc5\xbedaro Pir\xc4\x97n\xc5\xb3 kalnai, kurie atskiria nuo Baskijos, Aragono ir Katalonijos. Rytin\xc4\x97 regiono riba yra Alp\xc4\x97s, kurios atskiria nuo Pjemonto. \xc5\xa0iaurin\xc4\x97 riba geografi\xc5\xa1kai neapibr\xc4\x97\xc5\xbeta, ten Oksitanija pereina \xc4\xaf istorin\xc4\x99 Pranc\xc5\xabzij\xc4\x85 (su ja ribojasi istorin\xc4\x97s provincijos Beri, Senton\xc5\xbeas, Puatu, Burbon\xc4\x97, Lion\xc4\x97)._NEWLINE_Svarbiausios regiono up\xc4\x97s yra dvi, ir j\xc5\xb3 baseinus skiria Centrinis masyvas. Vakarin\xc4\x99 Oksitanij\xc4\x85 dr\xc4\x97kina Garona ir jos baseinui priklausan\xc4\x8dios up\xc4\x97s. Rytin\xc4\x97je Oksitanijoje teka Rona._NEWLINE_Oksitanija pati yra geografi\xc5\xa1kai ir kult\xc5\xabri\xc5\xa1kai \xc4\xafvairi. J\xc4\x85 sudaro kelios provincijos, kuri\xc5\xb3 kiekvienai b\xc5\xabdingos tam tikros geografin\xc4\x97s s\xc4\x85lygos, kult\xc5\xabra ir savita oksitan\xc5\xb3 kalbos tarm\xc4\x97.  Visos \xc5\xa1ios oksitan\xc5\xb3 kalbos tarm\xc4\x97s turi savo ra\xc5\xa1yb\xc4\x85 ir laikomos savaranki\xc5\xa1komis. T\xc5\xb3 tarmi\xc5\xb3 kuri\xc5\xb3 vartotojai lengvai vieni kitus supranta, o normin\xc4\x97 oksitan\xc5\xb3 kalba yra \xc5\xa1i\xc5\xb3 tarmi\xc5\xb3 sintez\xc4\x97._NEWLINE_Paprastai Oksitanijoje i\xc5\xa1skiriamos \xc5\xa1ios provincijos: Provansas (\xc4\xafskaitant Nic\xc4\x85), Vivar\xc4\x97-Alpi\xc5\xb3 (Dofin\xc4\x97), Overn\xc4\x97, Limuzenas (\xc4\xafskaitant Mar\xc5\xa1\xc4\x97), Gaskon\xc4\x97 (\xc4\xafskaitant Bearn\xc4\x85), Gujen\xc4\x97 ir Langedokas.\n_START_SECTION_\nSenov\xc4\x97\n_START_PARAGRAPH_\nPirmosios ra\xc5\xa1ytiniuose \xc5\xa1altiniuose minimos Oksitanijos regiono gentys buvo iberai, [lig\xc5\xabrai]] ir keltai, kurie dalijosi \xc4\xaf atskiras gentis. Iberai daugiau koncentravosi regiono vakaruose, lig\xc5\xabrai - Vidur\xc5\xbeemio j\xc5\xabros pakrant\xc4\x97je, o keltai - likusioje kra\xc5\xa1to dalyje. NUo VII a. pr. m. e. pakrant\xc4\x97je kolonizacij\xc4\x85 vykd\xc4\x97 graikai, kurie k\xc5\xabr\xc4\x97 \xc4\x8dia savo kolonijas. Svarbiausios j\xc5\xb3 buvo Masilija, Arelatas, Antipolis, Nik\xc4\x97ja ir Agat\xc4\x97._NEWLINE_Romos Respublikai regionas buvo bendrai \xc5\xbeinomas kaip Galija. 120 m. pr. m. e. rom\xc4\x97nai nukariavo lig\xc5\xabrus ir prijung\xc4\x97 juos prie savo valstyb\xc4\x97s. 52 m. pr. m. e., po to, kai Julijus Cezaris nukariavo likusi\xc4\x85 Galijos dal\xc4\xaf, Oksitanijos regione buvo \xc4\xafkurtos dvi rom\xc4\x97n\xc5\xb3 provincijos: Narbono Galija ir Akvitanijos Galija. Nuo III a. pabaigos abi provincijos kartu buvo administruojamos kaip Vjieno diecezija (arba Septynios provincijos). Jos teritorija didele dalimi sutapo su v\xc4\x97lesn\xc4\x97s Oksitanijos teritorija. \xc5\xa0is administracinis atskyrimas ilgainiu leido formuotis savitai lotyn\xc5\xb3 vulgariosios kalbos atmainai, kuri v\xc4\x97liau dav\xc4\x97 prad\xc5\xbei\xc4\x85 oksitan\xc5\xb3 kalbai.\n_START_SECTION_\nViduram\xc5\xbeiai\n_START_PARAGRAPH_\nV a., prasid\xc4\x97jus Did\xc5\xbeiajam taut\xc5\xb3 kraustymuisi, Oksitanija buvo padalinta. Jos rytines teritorijas (Provans\xc4\x85, Langedok\xc4\x85) u\xc5\xbevald\xc4\x97 Vestgot\xc5\xb3 karalyst\xc4\x97, \xc5\xa1iaurines - Burgund\xc5\xb3 karalyst\xc4\x97s, o vakarines - Frank\xc5\xb3 valstyb\xc4\x97. Iki VIII a. vidurio pastaroji pa\xc4\x97m\xc4\x97 vald\xc5\xbei\xc4\x85 visame regione, ta\xc4\x8diau j\xc4\xaf administravo padalinusi \xc4\xaf kelias valdas, kuri\xc5\xb3 svarbiausia buvo Akvitanijos karalyst\xc4\x97. Suskilus Frank\xc5\xb3 imperijai, vakarin\xc4\x97 Oksitanija atiteko Vakar\xc5\xb3 Frank\xc5\xb3 karalystei, o rytin\xc4\x97 - Vidurio Frank\xc5\xb3 karalystei (ir jos \xc4\xafp\xc4\x97dinei Provanso karalystei, o nuo 933 m. Burgundijos karalystei)._NEWLINE_Nors j\xc4\x85 vienijo bendra kult\xc5\xabra, abiejose teritorijose rei\xc5\xa1k\xc4\x97si feodalinis susiskaldymas. Svarbiausios valdos \xc4\x8dia buvo Akvitanijos kunigaik\xc5\xa1tyst\xc4\x97, Gaskon\xc4\x97s kunigaik\xc5\xa1tyst\xc4\x97, Tul\xc5\xabzos grafyst\xc4\x97, Gotj\xc4\x97 markgrafyst\xc4\x97, Provanso grafyst\xc4\x97, Provanso markgrafyst\xc4\x97, Forkalkierio grafyst\xc4\x97, Vivjierio grafyst\xc4\x97 ir kt._NEWLINE_Nepaisant politinio susikaldymo, nuo XI a. Oksitanija i\xc5\xa1gyveno aukso am\xc5\xbei\xc5\xb3. IX a. teisiniuose, gro\xc5\xbeiniuose, moksliniuose ir religiniuose veikaluose pasirod\xc4\x97 pirmieji ra\xc5\xa1ytiniai tekstai oksitan\xc5\xb3 kalba. Tuo metu oksitan\xc5\xb3 literat\xc5\xabra klest\xc4\x97jo: XII\xe2\x88\x92XIII a. trubad\xc5\xabrai i\xc5\xa1rado kurtuazin\xc4\x99 meil\xc4\x99 (fin\xe2\x80\x99amor), o oksitan\xc5\xb3 kalba pasklido tarp Europos i\xc5\xa1silavinusi\xc5\xb3j\xc5\xb3 sluoksni\xc5\xb3. _NEWLINE_XIII a. pab. atsirado terminai \xe2\x80\x9eoksitan\xc5\xb3 kalba\xe2\x80\x9c (langue d\xe2\x80\x99oc) ir \xe2\x80\x9eOksitanija\xe2\x80\x9c. Vardai Oksitanija ir oksitan\xc5\xb3 kalba pasirod\xc4\x97 tekstuose lotyn\xc5\xb3 kalba XIII a. pab. \xe2\x88\x92 XIV a. pr. (Patria Linguae Occitanae, Occitana lingua). Jie kilo i\xc5\xa1 vardo Lenga d'\xc3\xb2c, kur\xc4\xaf pavartojo Dant\xc4\x97 XIII a. pab. Ir oksitan\xc5\xb3 kalba, ir Lenga d'\xc3\xb2c apibr\xc4\x97\xc5\xbe\xc4\x97 \xc5\xa1imtme\xc4\x8di\xc5\xb3 senumo roman\xc5\xb3 dialekt\xc4\x85, kuriame \xc5\xbeodis \xc3\xb2c rei\xc5\xa1k\xc4\x97 \xe2\x80\x9etaip\xe2\x80\x9c.\n_START_SECTION_\nPranc\xc5\xabzijos sud\xc4\x97tyje\n_START_PARAGRAPH_\nXIII\xe2\x88\x92XVII a. Pranc\xc5\xabzijos karaliai palaipsniui nukariavo Oksitanij\xc4\x85, kartais netgi i\xc5\xa1\xc5\xbeudydami gyventojus (pvz., albigie\xc4\x8di\xc5\xb3 kry\xc5\xbeiaus \xc5\xbeygio metu buvo nu\xc5\xbeudyta milijonas \xc5\xbemoni\xc5\xb3)._NEWLINE_Kilmingieji ir bur\xc5\xbeuazija \xc4\x97m\xc4\x97 mokytis pranc\xc5\xabz\xc5\xb3 kalbos, o liaudis ir toliau kalb\xc4\x97jo oksitani\xc5\xa1kai. 1539\xc2\xa0m. karalius Fransua I i\xc5\xa1leido \xc4\xafsakym\xc4\x85, nurodant\xc4\xaf teritorijos administracijoje vartoti pranc\xc5\xabz\xc5\xb3, o ne oksitan\xc5\xb3 kalb\xc4\x85._NEWLINE_1789\xc2\xa0m. revoliuciniai komitetai band\xc4\x97 atgaivinti \xe2\x80\x9eMidi\xe2\x80\x9c region\xc5\xb3 autonomij\xc4\x85\xc2\xa0\xe2\x80\x93 jie vartojo oksitan\xc5\xb3 kalb\xc4\x85, \xe2\x88\x92 ta\xc4\x8diau jakobin\xc5\xb3 j\xc4\x97gos \xc5\xa1i\xc4\x85 iniciatyv\xc4\x85 nuslopino._NEWLINE_XIX a. prasid\xc4\x97jo spartus oksitan\xc5\xb3 literat\xc5\xabros atgimimas, o 1904\xc2\xa0m. ra\xc5\xa1ytojas Frederikas Mistralis buvo apdovanotas Nobelio literat\xc5\xabros premija._NEWLINE_Ta\xc4\x8diau nuo 1881\xc2\xa0m. vaikai, kalbantys mokykloje oksitani\xc5\xa1kai, prad\xc4\x97ti bausti. XX a. pranc\xc5\xabz\xc5\xb3 kalba tapo \xc4\xafprasta Oksitanijoje\xc2\xa0\xe2\x80\x93 ypa\xc4\x8d prie to prisid\xc4\x97jo \xc5\xbeiniasklaida.\n_START_SECTION_\nOksitanija \xc5\xa1iandien\n_START_PARAGRAPH_\n1999\xc2\xa0m. duomenimis, 610 000 gyventoj\xc5\xb3 oksitan\xc5\xb3 kalba yra gimtoji, o dar milijonas su ja daugiau ar ma\xc5\xbeiau susiduria. Dauguma \xc5\xbemoni\xc5\xb3, kuri\xc5\xb3 gimtoji kalba yra oksitan\xc5\xb3, priklauso vyresn\xc4\x97ms kartoms. Nuo 1945\xc2\xa0m. Oksitan\xc5\xb3 kalbos studij\xc5\xb3 institutas stengiasi atnaujinti kalb\xc4\x85. Dabar oksitan\xc5\xb3 kalba vartojama \xc5\xa1iuolaiki\xc5\xa1kiausiuose muzikos ir gro\xc5\xbein\xc4\x97s literat\xc5\xabros stiliuose, tokiuose kaip rokenrolas, detektyvai ar fantastika, taip pat internete._NEWLINE_XX a. pr., ypa\xc4\x8d pokario metais, kilo politinis jud\xc4\x97jimas u\xc5\xbe Oksitanijos autonomij\xc4\x85 (Partit Occitan). Ta\xc4\x8diau rinkim\xc5\xb3 ir politine prasme jud\xc4\x97jimas neturi beveik jokios \xc4\xaftakos."